প্রধানমন্ত্রীরদপ্তর
প্রধানমন্ত্রী হিমাচল প্রদেশের বাল্ক ড্রাগ পার্কের শিলান্যাস করেছেন
প্রধানমন্ত্রী উনা আইআইআইটি জাতির উদ্দেশে উৎসর্গ করেছেন
নয়াদিল্লি, ১৩ অক্টোবর, ২০২২
প্রধানমন্ত্রী শ্রী নরেন্দ্র মোদী আজ বাল্ক ড্রাগ পার্কের শিলান্যাস করেছেন এবং ইন্ডিয়ান ইন্সটিটিউট অফ ইনফরমেশন টেকনোলজি  উনা জাতির উদ্দেশে উৎর্সগ করেছেন। এর আগে আজ প্রধানমন্ত্রী উনার অম্ব আন্দৌরা থেকে নতুন দিল্লি অভিমুখে নতুন বন্দে ভারত এক্সপ্রেস ট্রেনের উদ্বোধনী যাত্রারও সূচনা করেন।
প্রধানমন্ত্রী তাঁর ভাষণের শুরুতে শিখ গুরু গুরুনানকদেবজি এবং মা চিন্তাপূর্ণিকে শ্রদ্ধা জানান এবং ধনতেরস ও দিওয়ালির আগে হিমাচল প্রদেশকে উপহার দিতে পেরে সন্তোষ প্রকাশ করেন। হিমাচল প্রদেশের সঙ্গে তাঁর সখ্যতা স্মরণ করে প্রধানমন্ত্রী এর প্রাকৃতিক সৌন্দর্যের উল্লেখ করেন এবং বলেন, যে তিনি অত্যন্ত ভাগ্যবান যে মা চিন্তাপূর্ণির সামনে মাথা নত করতে পারছেন।
প্রধানমন্ত্রী বলেন এটি একটি উল্লেখযোগ্য দিন শিল্পায়নের নিরিখে এবং তাঁর এই রাজ্য সফরের মূল লক্ষ্য যোগাযোগ এবং শিক্ষা। তিনি বলেন, “দেশের দ্বিতীয় বাল্ক ড্রাগ পার্কের কাজ আজ থেকে এই উনাতে শুরু হচ্ছে। আজ হিমাচল প্রদেশে একাধিক প্রকল্পের উদ্বোধন ও শিলান্যাস হয়েছে। এতে মানুষের প্রভূত উপকার হবে।” প্রধানমন্ত্রী বলেন, হিমাচলকে বেছে নেওয়া হয়েছে বাল্ক ড্রাগ পার্ক নির্মাণের জন্য। তিনি বলেন, বাল্ক ড্রাগ পার্ক নির্মাণের জন্য “মাত্র তিনটি রাজ্যের অন্যতম হিসেবে হিমাচল প্রদেশকে বেছে নেওয়া একটি গুরুত্বপূর্ণ সিদ্ধান্ত এবং এই রাজ্যের জন্য আমাদের ভালোবাসা এবং অঙ্গীকারের ফল।” একইরকমভাবে হিমাচল প্রদেশে বন্দে ভারত এক্সপ্রেস চালু করা প্রমাণ করে সরকার এই রাজ্যকে কতটা গুরুত্ব দেয়। তিনি বলেন, এই রাজ্যের পূর্ব প্রজন্ম একটি ট্রেনও দেখেনি। সেখানে আজ হিমাচলে সবচেয়ে উন্নত ট্রেন চালু হচ্ছে। মানুষের উন্নতির জন্য ডবল ইঞ্জিন সরকারের কাজে তিনি সন্তোষ প্রকাশ করেন।
প্রধানমন্ত্রী বলেন যে, হিমাচল প্রদেশ এবং কেন্দ্রের পূর্বেকার সরকারগুলি হিমাচল প্রদেশের মানুষের প্রয়োজন ও প্রত্যাশার দিকে নজর দেয়নি। তিনি আরো বলেন, “এই পরিস্থিতির জন্য আমাদের মা-বোনেরাই সব থেকে বেশি ক্ষতিগ্রস্ত হয়েছেন।” প্রধানমন্ত্রী বলেন যে, ভালোর জন্যই পরিবর্তন হচ্ছে। বর্তমান সরকার শুধু মানুষের প্রয়োজন মেটাতেই কাজ করছে না বরং আন্তরিকতার সঙ্গে তাঁদের আশা-প্রত্যাশা পূরণ করাই তাঁদের লক্ষ্য। তিনি আরো বলেন, “আমরা শুধুমাত্র পূর্বতন সরকারের উন্নয়নের ঘাটতিগুলি ভরাট করছি তা নয়, আমরা রাজ্যের উন্নতির জন্য শক্তিশালী ভিত্তিস্তম্ভও নির্মাণ করছি।”
প্রধানমন্ত্রী বলেন যে, গত শতাব্দীতে অনেক দেশ এমনকি গুজরাটের মতো কয়েকটি রাজ্য শৌচাগার, গ্রামীণ সড়ক এবং আধুনিক স্বাস্থ্য ব্যবস্থার মতো মৌলিক সুবিধা দিতে পেরেছে নাগরিকদের। তিনি বলেন, “ভারতে পূর্বতন সরকারগুলি সাধারণ মানুষের কাছে এই মৌলিক পরিষেবাগুলিই দুরূহ করে তুলেছিল। পার্বত্য অঞ্চলগুলি এর ফলে সবচেয়ে বেশি ক্ষতিগ্রস্ত হয়েছে। আমি এখানে বসবাস করে খুব কাছ থেকে এটা দেখেছি। নতুন ভারত, পুরনো দিনের প্রতিবন্ধকতা পেরিয়ে দ্রুত অগ্রসর হচ্ছে। মানুষের কাছে গত শতাব্দীতে যে সুবিধা পৌঁছানোর কথা ছিল তা এখন দেওয়া হচ্ছে। আমরা বিংশ শতাব্দীর সুবিধা পাচ্ছি এবং হিমাচল প্রদেশকে একবিংশ শতাব্দীর আধুনিক সুযোগ-সুবিধার সঙ্গে যুক্ত করছি।” তিনি বলেন, গ্রামের রাস্তাগুলি দ্বিগুণ গতিতে তৈরি করা হচ্ছে। গ্রাম পঞ্চায়েত পর্যন্ত ব্রডব্যান্ড সংযোগ পৌঁছে দেওয়া হচ্ছে। তিনি বলেন, “আমাদের সরকার একবিংশ শতাব্দীর ভারতের প্রত্যাশা পূরণ করছে।”
প্রধানমন্ত্রী জানান যে হিমাচল প্রদেশ বিশ্বে এক নম্বর ঔষধ উৎপাদক হিসেবে ভারতকে গড়ে তুলতে গুরুত্বপূর্ণ ভূমিকা নিয়েছে এবং এই সম্ভাবনা আরো বাড়তে চলেছে। শ্রী মোদী আরো বলেন, “সারা বিশ্ব সাক্ষী হিমাচল প্রদেশে প্রস্তুত ঔষধের ক্ষমতার।” তিনি বলেন, ওষুধ প্রস্তুতের জন্য প্রয়োজনীয় কাঁচামাল হিমাচল প্রদেশে এবার থেকে তৈরি শুরু হবে। অন্য দেশের ওপর ভারতের নির্ভরতা উল্লেখযোগ্যভাবে কমবে। প্রধানমন্ত্রী বলেন, সরকার আয়ুষ্মান ভারত কর্মসূচির অধীনে জনঔষধি কেন্দ্রের মাধ্যমে দরিদ্র মানুষকে ৫ লক্ষ টাকা পর্যন্ত বিনামূল্যে চিকিৎসার ব্যবস্থা করছে। তিনি জানান, “বাল্ক ড্রাগ পার্ক মানুষকে গুণমান সম্পন্ন সুলভ স্বাস্থ্য পরিষেবা দিতে সরকারের অভিযানকে আরো শক্তিশালী করবে।” শ্রী মোদী বলেন, “সে কৃষিই হোক অথবা শিল্প, যোগাযোগই উন্নয়নের যাত্রাকে আরো গতি দেয়।” তিনি নাঙ্গাল ড্যাম-তালওয়াড়া রেল লাইনের উদাহরণ দেন যা ৪০ বছর আগে অনুমোদিত হয়েছিল। কিন্তু গত ৪০ বছরে কোনো কাজ হয়নি যতক্ষণ না বর্তমান সরকার সঠিক পদক্ষেপ নিয়েছে। হিমাচল প্রদেশে ডবল ইঞ্জিন সরকার রেল যোগাযোগের উন্নতি করতে দায়বদ্ধ। বর্তমানে যখন দেশ মেড ইন ইন্ডিয়া বন্দে ভারত ট্রেনের দ্বারা সংযুক্ত তখন হিমাচল দেশের অন্যতম অগ্রগামী রাজ্য হিসেবে উঠে আসছে।
প্রধানমন্ত্রী প্রতিশ্রুতি রক্ষা এবং সময়ে কাজ করার নতুন কর্মসংস্কৃতির উল্লেখ করেন। তিনি বলেন, “পূর্বে হিমাচল প্রদেশের ক্ষমতাকে খাটো চোখে দেখা হতো। বিচার হতো সংসদের আসন সংখ্যার ভিত্তিতে। শিক্ষা প্রতিষ্ঠানের জন্য দীর্ঘদিনের চাহিদা আপৎকালীন ভিত্তিতে মেটানো হচ্ছে। হিমাচলকে ডবল ইঞ্জিন সরকারের জন্য অপেক্ষা করতে হয়েছে আইআইটি, আইআইআইটি, আইআইএম এবং এইমস পেতে। হিমাচল প্রদেশে শিক্ষা সংক্রান্ত উদ্যোগ ছাত্রছাত্রীদের প্রভূত উপকার সাধন করবে। উনায় আইআইআইটির স্থায়ী ভবনের জন্য ছাত্রছাত্রীরা সুবিধা পাবেন।” প্রধানমন্ত্রী আজ আইআইআইটি ভবনের শিলান্যাস করলেন আর সেই ভবন উৎসর্গ করা হল পরিবর্তিত কর্মসংস্কৃতির উল্লেখ করতে। অতিমারী সত্ত্বেও এটি সময়ে শেষ করার জন্য এই কাজের সঙ্গে যুক্ত মানুষদের তিনি অভিনন্দন জানান।
সারা দেশে দক্ষতা এবং উদ্ভাবনী প্রতিষ্ঠানের প্রয়োজনীয়তার উল্লেখ করে প্রধানমন্ত্রী বলেন যে, আজ আমাদের কাছে সবচেয়ে প্রয়োজন যুব সমাজের দক্ষতা এবং সম্ভাবনাকে কাজে লাগানো। তিনি সেনাবাহিনীতে হিমাচলের যুব সমাজের অবদানের এবং দেশের নিরাপত্তার ক্ষেত্রে নতুন মাত্রা দেওয়ার কথাও উল্লেখ করেন। তিনি বলেন, “এবার বিভিন্ন ধরনের দক্ষতা তাদের সাহায্য করবে সেনাবাহিনীতে আরো উচ্চতর পদে যেতে।”
ভাষণের শেষে প্রধানমন্ত্রী বলেন যে, যখন স্বপ্ন এবং সংকল্প মিলে যায় তখন প্রয়াস হয়ে যায় সহজ। শ্রী মোদী বলেন, ডবল ইঞ্জিন সরকার মডেলে সব জায়গায় এই প্রয়াস দৃশ্যমান এবং এটা নতুন ইতিহাস তৈরি করবে এবং নতুন সংস্কৃতি নিয়ে আসবে। প্রধানমন্ত্রী বলেন, “হিমাচলের উন্নয়নের স্বর্ণালী পর্ব আজাদি কা অমৃত মহোৎসবের সময়ে শুরু হতে চলেছে। এই স্বর্ণালী পর্ব হিমাচলকে নিয়ে যাবে উন্নয়নের নতুন উচ্চতায় যার জন্য আপনারা দশকের পর দশক ধরে অপেক্ষা করেছেন।”
অনুষ্ঠানে অন্যদের মধ্যে উপস্থিত ছিলেন হিমাচল প্রদেশের মুখ্যমন্ত্রী শ্রী জয়রাম ঠাকুর, হিমাচল প্রদেশের রাজ্যপাল শ্রী রাজেন্দ্র বিশ্বনাথ আর্লেকর, কেন্দ্রীয় তথ্য ও সম্প্রচার মন্ত্রী শ্রী অনুরাগ সিং ঠাকুর এবং বিজেপি-র রাজ্য সভাপতি শ্রী সুরেশ কাশ্যপ।
PG/AP/NS
(